৯ নভেম্বর উদ্বোধন করবেন প্রধানমন্ত্রী শেখ হাসিনা ও প্রধানমন্ত্রী নরেন্দ্র মোদি
আমাদের দেশ • আরও সদ্য প্রাপ্ত সংবাদ • জাতীয় • বিশেষ সংবাদ • লিড ৬
দ্বিতীয় ভৈরব রেল সেতু
প্রকাশের সময় : নভেম্বর ৩, ২০১৭, ৭:০৪ অপরাহ্ণ
আপডেট সময় : নভেম্বর ৩, ২০১৭ at ৭:০৪ অপরাহ্ণ
তৌহিদুর রহমান নিটল, ব্রাহ্মণবাড়িয়া : বহুল প্রতীক্ষার পর অবশেষে ব্রাহ্মণবাড়িয়ার আশুগঞ্জ ও কিশোরগঞ্জের ভৈরবের মেঘনা নদীর উপর নির্মিত দ্বিতীয় ভৈরব রেলওয়ে সেতু দিয়ে পরীক্ষামূলকভাবে ট্রেন চলাচল শুরু হয়েছে।
আজ শুক্রবার বেলা সাড়ে ১১টার দিকে চট্টগ্রাম থেকে ছেড়ে আসা ঢাকাগামী আন্তঃনগর সুবর্ণ এক্সপ্রেস ট্রেনটি ওই সেতু দিয়ে প্রথম অতিক্রম করে। পরবর্তীতে আরো কয়েকটি ট্রেন অতিক্রম করে। এসময় রেলওয়ের ঊর্ধ্বতন কর্মকর্তারা উপস্থিত ছিলেন।
আগামী ৯ নভেম্বর প্রধানমন্ত্রী শেখ হাসিনা ও ভারতের প্রধানমন্ত্রী নরেন্দ্র মোদি ভিডিও কনফারেন্সের মাধ্যমে সেতুটির আনুষ্ঠানিক উদ্বোধন করবেন।
দ্বিতীয় ভৈরব রেল সেতুর প্রকল্প পরিচালক ও রেলওয়ে পূর্বাঞ্চলীয় জেনারেল ম্যানেজার আব্দুল হাই সাংবাদিকদের জানান, ভারত ও বাংলাদেশ সরকারের যৌথ অর্থায়নে ৫৬৭ কোটি টাকা ব্যয়ে দ্বিতীয় ভৈরব রেলসেতুর নির্মাণকাজ সম্পন্ন হয়েছে। আজ থেকে সেতুর ওপর দিয়ে পরীক্ষামূলকভাবে ট্রেন চলাচল শুরু হয়েছে।
উল্লেখ্য, ২০১০ সালে একনেকে পাস হওয়ার পর ২০১৩ সালের ডিসেম্বর মাসে সেতুর নির্মাণ কাজ শুরু হয়। ২০১৭ সালে অক্টোবর মাসে শেষ হয় সেতুর নির্মাণ কাজ।